Dins el marc de l'elaboració del Mapa municipal de Catalunya, previst en l'article 28.1 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, el Departament de Governació i Relacions Institucionals va impulsar la delimitació dels municipis de Calaf i dels Prats de Rei.
Els ajuntaments dels Prats de Rei i de Calaf, mitjançant acords plenaris de 21 de gener i de 6 de juny de 2008, respectivament, van iniciar l'expedient i van nomenar les comissions de delimitació municipals.
Ambdós ajuntaments van comunicar aquests acords al Departament de Governació i Relacions Institucionals.
Els dies 26 de febrer i 15 d'octubre de 2009, i 24 de febrer i 23 de juny de 2010 es van dur a terme les operacions de delimitació amb representació de les comissions de delimitació municipals i dels tècnics de la Generalitat de Catalunya.
Ambdós ajuntaments van arribar a un acord parcial pel que fa a la línia de terme i van mostrar la seva disconformitat en el tram de la línia de terme comprès entre les fites tercera i sisena de l'Acta de l'operació practicada per reconèixer la línia de terme i assenyalar les fites comunes als termes municipals dels Prats de Rei i de Calaf, de 8 de juliol de 1916.
Finalment, el dia 23 de juny de 2010 es va estendre una acta de les operacions de delimitació, en què es reflectia el detall de la línia de terme en acord i en desacord.
Els plens dels ajuntaments dels Prats de Rei i de Calaf, en data 19 i 29 de juliol de 2010, respectivament, van aprovar l'acta de delimitació esmentada, amb el quòrum de la majoria absoluta del nombre legal de membres de la corporació.
La delimitació de la línia de terme que va ser acceptada per ambdós ajuntaments és la que figura en la Resolució GRI/106/2011, de 12 de gener (DOGC núm. 5804, de 26.1.2011).
L'1 d'agost de 2011, els serveis tècnics de la Direcció General d'Administració Local van emetre un informe proposta sobre les diverses propostes de delimitació.
La Comissió de Delimitació Territorial, en la sessió de 14 de desembre de 2011, va emetre informe de la delimitació entre els municipis de Calaf i dels Prats de Rei en el tram en desacord, i la Comissió Jurídica Assessora, en la sessió de 31 de maig de 2012, en va emetre dictamen.
Atès el que disposen l'article 25 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, i els articles del 27 al 38 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya;
I d'acord amb els informes dels serveis tècnics de la Direcció General d'Administració Local, de la Comissió de Delimitació Territorial i el dictamen de la Comissió Jurídica Assessora,
—1 Que la delimitació entre els municipis de Calaf i dels Prats de Rei, en el tram en desacord, és la que consta en l'Acta de l'operació practicada per reconèixer la línia de terme i assenyalar les fites comunes als termes municipals dels Prats de Rei i de Calaf, de 8 de juliol de 1916, que està representada en el Replantejament de la línia de delimitació entre els termes municipals dels Prats de Rei i de Calaf, fites F1 a F9, de 31 d'octubre de 2006, elaborat per la Direcció General d'Administració Local i l'Institut Cartogràfic de Catalunya.
La representació cartogràfica d'aquesta delimitació, a escala 1:5000, és la que figura en la pàgina cent vint-i-cinc de l'expedient administratiu, i que es descriu a continuació:
Fita 4: se situa entre la partida de les Garrigues, al nord, i la partida del Pla del Passavant, al sud.
La línia de terme reconeguda entre les fites tercera i quarta és la recta compresa entre totes dues.
Les coordenades UTM ETRS89 31T són: X: 377814,1 i Y: 4620291,9.
Fita 5: se situa a l'oest de la partida del Pla del Passavant, a l'extrem sud de la partida de les Garrigues i al marge est de la via de ferrocarril de Barcelona a Lleida.
La línia de terme reconeguda entre les fites quarta i cinquena és la recta compresa entre totes dues.
Les coordenades UTM ETRS89 31T són: X: 377634,9 i Y: 4620203,8.
La línia de terme reconeguda entre les fites cinquena i sisena és la recta compresa entre totes dues. (...).
A partir d'aquesta fita, la numeració de les fites i la conseqüent descripció de les línies de terme es renumeren d'acord amb la proposta dels Prats de Rei que consta en la Resolució GRI/106/2011, de 12 de gener (DOGC núm. 5804, de 26.1.2011), acceptada per ambdós ajuntaments.
—2 El Departament de Governació i Relacions Institucionals i els ajuntaments afectats duran a terme la fitació de la línia de terme descrita en l'article anterior i la Direcció General d'Administració Local redactarà una nova acta d'atermenament, de conformitat amb el que estableix l'article 33 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
—3 Publicar aquesta resolució en el Diari Oficial de la Generalitat de Catalunya.
Contra aquesta Resolució, que exhaureix la via administrativa, les persones interessades poden interposar recurs potestatiu de reposició, d'acord amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o interposar directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta resolució, d'acord amb l'article 46 de la Llei 29/1998, de 13 de juliol, reguladora de la jurisdicció contenciosa administrativa.
Les administracions públiques interessades podran interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta resolució, d'acord amb l'article 46 de la Llei 29/1998, de 13 de juliol, sens perjudici de la possibilitat de formular el requeriment previ previst en l'article 44 d'aquesta mateixa Llei.